b'\n_START_ARTICLE_\nLukka\n_START_PARAGRAPH_\nLukka je hetitski izraz, ki se je od 2. tiso\xc4\x8dletja pr. n. \xc5\xa1t. nana\xc5\xa1al na skupino dr\xc5\xbeav, ki so jih ustanovili Lukanci na jugozahodu Anatolije. Lukko so imeli  Hetiti za sovra\xc5\xbeno dr\xc5\xbeavo, vendar ni bila nikoli dolgo pod njihovo  oblastjo. Na splo\xc5\xa1no velja, da je Lukka istovetna z Likijo v klasi\xc4\x8dni antiki (8.-5. stoletje pr. n. \xc5\xa1t)._NEWLINE_Geografijo  Lukke obravnavata dve  povsem razli\xc4\x8dni hipotezi. Maksimalisti\xc4\x8dno hipotezo podpira Trevor Bryce, ki se naslanja na zapise iz bronaste dobe. Iz njih je mogo\xc4\x8de zaklju\xc4\x8diti, da se je raztezala od zahodne meje Pamfilije preko Likaonije, Pizidije in Likije.  Minimalisti\xc4\x8dno hipotezo podpira Ilya Yakubovich in jo utemeljuje z jezikovno analizo besedil. Yakubovich  ugotavlja prisotnost bronastodobnih lukanskih naselij samo v Likiji in nikjer drugje v Anatoliji ali izven nje. _NEWLINE_Vojaki iz Lukke so se v slavni bitki pri Kade\xc5\xa1u okoli leta 1274 pr. n. \xc5\xa1t. borili na hetitski strani proti faraonu  Ramzesu II. Stoletje kasneje se je Lukka obrnila proti Hetitom, zato jo je \xc5\xa0upiluliuma II. posku\xc5\xa1al uni\xc4\x8diti. Lukka je nazadnje prispevala svoj dele\xc5\xbe k propadu Hetitskega cesarstva v 12. stoletju pr. n. \xc5\xa1t._NEWLINE_Lukka je v staroegip\xc4\x8danskih zapisih omenjana kot eno od Ljudstev z morja, ki so v 12. stoletju pr. n. \xc5\xa1t. napadala Egipt in vzhodno Sredozemlje.'